**Tero Mikael Järvenpää** (s. 2. lokakuuta 1984 Tampere) on suomalainen kilpauransa päättänyt keihäänheittäjä. Järvenpään ennätys on 86,68 metriä heinäkuulta 2008. Seuratasolla Järvenpää edusti Tampereen Pyrintöä, aiemmin Parkanon Urheilijoita. Häntä valmensi isä Pentti Järvenpää.

Ura
---

Nuorena Järvenpää harrasti monia yleisurheilulajeja. Hän kilpaili pituushypyssä, kuulantyönnössä, kiekonheitossa, moukarinheitossa, pallonheitossa, sekä kolmi- ja viisiottelussa. Keihäänheittoon hän keskittyi 16-vuotiaana. 

Järvenpää sai pronssia Debrecenin alle 18-vuotiaiden MM-kilpailuissa 2001 heitettyään 700 gramman keihästä 68,85. Läpimurtona kansalliselle huipulle voidaan pitää pronssia Kalevan kisoissa 2003 tuloksella 80,43. Samana vuonna hän sai hopeaa alle 20-vuotiaiden EM-kilpailuissa Tampereella tuloksella 73,66. Kalevan kisoissa 2004 hän sai pronssia heitettyään 78,79. Ensimmäisessä aikuisten maaottelussaan Göteborgissa 2005 hän sijoittui toiseksi.

Järvenpää sai SM-hopeaa 2006 mutta karsiutui Göteborgin EM-kilpailuissa loppukilpailusta. Lappeenrannan Kalevan kisoissa 2007 hän heitti Tero Pitkämäen jälkeen hopealle tuloksella 81,01. Tulos ylitti sentillä Osakan MM-kisojen A-rajan ja Järvenpää valittiin MM-kisajoukkueeseen kolmanneksi keihäsmieheksi. Osakassa hän oli finaalin kahdeksas tuloksella 82,10 ollen samalla Suomen MM-joukkueen toiseksi paras urheilija keihäskultaa tuoneen Tero Pitkämäen jälkeen.

Järvenpää sijoittui kesällä 2008 Kultaisen liigan kilpailuissa toiseksi Oslossa ja Roomassa sekä kolmanneksi Berliinissä ja Zürichissä. Kalevan kisoissa hän voitti ensimmäisen aikuisten Suomen-mestaruutensa tuloksella 86,68. Pekingin olympialaisissa hän sijoittui neljänneksi tuloksella 83,95. Pronssimitalissa Järvenpää oli kiinni viimeiselle kierrokselle saakka, jolloin Ainārs Kovals ohitti hänet. Myöhemmin samana kesänä Järvenpää voitti maaottelun keihäskilpailun Helsingissä ja sijoittui viidenneksi IAAF:n yleisurheilufinalissa. Kaudella 2009 hän jäi Kalevan kisoissa kahdeksanneksi. Berliinin MM-kilpailuissa hän oli yhdestoista. Kalevan kisoissa 2010 hän oli kuudes ja 2011 toinen.

Järvenpää ilmoitti uransa lopettamisesta kesällä 2015. Hän oli kilpaillut viimeksi vuonna 2012.

Muuta
-----

Järvenpään isosisko Satu sai nuorten EM-hopeaa kiekonheitossa 1997.

Järvenpään sukujuuret ulottuvat Etelä-Pohjanmaalle, Isojoelle, josta hänen isänsä on kotoisin. Äiti on Parkanosta kotoisin, ja molemmilla vanhemmilla on urheilutaustaa. Tero oli kilpaurallaan 187 senttimetriä pitkä ja painoi 91 kilogrammaa. Hän opiskeli konetekniikkaa Tampereen teknillisessä yliopistossa ja teki vuonna 2015 diplomityön aiheesta "Uuden toimintatavan kehittäminen elintarvikekontaktiin tarkoitettujen liimojen vaatimustenmukaisuuden osoittamiseksi".

Saavutukset
-----------

* Alle 18-vuotiaiden MM-pronssi 2001
* Alle 20-vuotiaiden EM-hopea 2003
* Sotilaiden MM-pronssi 2003
* Universiadien hopea 2005
* Kesäolympialaisten neljäs 2008
* MM-kilpailuissa kahdeksas 2007
* Suomen mestari 2008, SM-hopeaa 2006, 2007 ja 2011, SM-pronssia 2003 ja 2004
* IAAF-rankingin 15. sija 2005

Parhaat tulokset
----------------

*10 parhaan tuloksen keskiarvo 85,26*
* 86,68 (1) Tampere 27.7.2008
* 86,49 (2) Oslo 6.6.2008
* 86,45 (3) Zürich 29.8.2008
* 85,89 (3) Kuortane 25.5.2008
* 84,95 (4) Doha 12.5.2006
* 84,53 (2) Rooma 11.7.2008
* 84,53 (1) Helsinki 30.8.2008
* 84,43 (1) Daegu 25.9.2008
* 84,35 (2q1) Osaka 31.8.2007
* 84,27 (5) Oslo 2.6.2006

Kausien parhaat heitot
----------------------

* 2003 80,43 Helsinki 11.8.
* 2004 80,13 Joensuu 6.6.
* 2005 84,05 Göteborg 28.8.
* 2006 84,95 Doha 12.5.
* 2007 84,35 Osaka 31.8.
* **2008 86,68 Tampere 27.7.**
* 2009 82,65 Pihtipudas 28.6.
* 2010 83,81 Lapinlahti 18.7.
* 2011 80,10 Turku 7.8.
* 2012 68,60 Tampere 10.6.

Lähteet
-------

* Petri Seppä: *Teroksi Teron paikalle* (Ilta-Sanomat, 31.5.2006)

### Viitteet

1. 1 2 3 4 5 6 7 8  Tero Järvenpää Tilastopaja (vaatii kirjautumisen, maksullinen palvelu).
2. 1 2  Tero Järvenpää Kansainvälinen yleisurheiluliitto.  (englanniksi)
3. ↑  Tero Järvenpää sai palkaksi kokemusta ja 4 000 taalaa *aamulehti.fi*.  2.9.2007. Viitattu 30.9.2009. [vanhentunut linkki]
4. ↑  Sport Content Oy: Pitkämäki kiskaisi pronssia, Thorkildsen voitti *plaza.fi*.  23.8.2008.  Arkistoitu 8.9.2008. Viitattu 30.9.2009.
5. ↑  Suomalaisen olympianelosen keihäsura loppui *yle.fi*. Viitattu 1.7.2015.
6. ↑  European Junior Championships - Result database
7. ↑  Järvenpää saa keihään lentämään
8. ↑  TERO JÄRVENPÄÄ: UUDEN TOIMINTATAVAN KEHITTÄMINEN ELINTARVIKEKONTAKTIIN TARKOITETTUJEN LIIMOJEN VAATIMUSTENMUKAISUUDEN OSOITTAMISEKSI[vanhentunut linkki]

Aiheesta muualla
----------------

Wikisitaateissa on kokoelma sitaatteja aiheesta ***Tero Järvenpää***. 

* YLE Elävä arkisto: Keihäskomeetta Tero Järvenpää[vanhentunut linkki]

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |